CELEX: C2007/211/69
Language: da
Date: 2007-09-08 00:00:00
Title: Sag T-219/07: Sag anlagt den 25. juni 2007 — DSV Road mod Kommissionen

8.9.2007   
            
            
               DA
            
            
               Den Europæiske Unions Tidende
            
            
               C 211/36
            
         Sag anlagt den 25. juni 2007 — DSV Road mod Kommissionen
   (Sag T-219/07)
   (2007/C 211/69)
   Processprog: nederlandsk
   Parter
   
      Sagsøger: De Naamloze Vennootschap DSV ROAD (ved advocaat A. Poelmans, advocaat A. Calewaert og advocaat R. de Wit)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionen for De Europæiske Fællesskabers beslutning af 24. april 2007 om Kongeriget Belgiens ansøgning, offentliggjort under sagsnummer REC 05/02, K(2007)1776, hvori det fastslås, at indførselsafgift på 168 004,65 EUR, som er genstand for Kongeriget Belgiens ansøgning af 12. august 2002, skal efteropkræves og der ikke må indrømmes fritagelse.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren indførte disketter fra Thailand, for hvilke der inden for rammerne af den generelle toldpræferenceordning gjaldt en præferenceordning såfremt indførslen i medfør af artikel 80 i forordning (EØF) nr. 2454/03 (1) var omfattet af et oprindelsescertifikat formular A udstedt af de thailandske toldmyndigheder.
   Sagsøgeren vedlagde alle toldangivelser et oprindelsescertifikat formular A udstedt af de thailandske toldmyndigheder, på grundlag af hvilke de belgiske myndigheder indrømmede toldpræferencebehandling.
   Visse af de af de thailandske myndigheder udarbejdede dokumenter blev imidlertid erklæret ugyldig, således at varerne ved indførslen til EU ikke blev omfattet af en toldpræferencebehandling.
   I den anfægtede beslutning har Kommissionen fastslået, at den herved opståede toldskyld skal opkræves.
   Sagsøgeren har for det første gjort gældende, at Kommissionen burde have fastslået, at i medfør af artikel 220, stk. 2, litra b), i forordning (EØF) nr. 2913/92 (2) skulle de skyldige afgifter ikke efteropkræves. Kritikken af indholdet af formular A kan henføres til fejl begået af de thailandske myndigheder, og det er ikke godtgjort, at eksportøren har handlet urigtigt. Desuden er der sket en fejl fordi de thailandske myndigheder vidste eller burde have vidst, at varerne ikke var omfattet af toldpræferenceordningen.
   For det andet skulle Kommissionen i medfør af artikel 239 i forordning nr. 2913/92 have indrømmet afgiftsfritagelse på grund af særlige omstændigheder.
   
      (1)  Kommissionens forordning (EØF) nr. 2454/93 af 2.7.1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF- toldkodeks (EFT L 253, s. 1).
   
      (2)  Rådets forordning (EØF) nr. 2913/92 af 12.10.1992 om indførelse af en EF-toldkodeks (EFT L 302, s. 1). Rådets forordning (EØF) nr. 2913/92 af 12.10.1992 om indførelse af en EF-toldkodeks.